Document ID: 32010D0793
Publication Date: 2010-12-20

Title and Content:
SKLEP KOMISIJE
z dne 20. decembra 2010
o spremembi Odločbe 2005/1/ES o odobritvi metod razvrščanja prašičjih trupov v Češki republiki v zvezi s predstavitvijo takšnih trupov
(notificirano pod dokumentarno številko C(2010) 9187)
(Besedilo v češkem jeziku je edino verodostojno)
(2010/793/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode (Uredba o enotni SUT) (1) ter zlasti člena 43(m) v povezavi s členom 4 Uredbe,
ob upoštevanju naslednjega:
(1)
Z Odločbo Komisije 2005/1/ES (2) je bila odobrena uporaba šestih metod za razvrščanje prašičjih trupov v Češki republiki.
(2)
23. februarja 2010 je Češka republika zaprosila Komisijo za odobritev predstavitve prašičjih trupov, ki je drugačna od standardne predstavitve iz prvega odstavka točke B.III Priloge V k Uredbi (ES) št. 1234/2007.
(3)
V skladu z drugim odstavkom točke B.III Priloge V k Uredbi (ES) št. 1234/2007 se lahko državam članicam odobri predstavitev trupov prašičev, ki je drugačna od standardne predstavitve iz prvega odstavka navedene točke, če se običajna trgovska praksa na njihovem ozemlju razlikuje od navedene standardne predstavitve. V svoji prošnji je Češka republika navedla, da se na njenem ozemlju v skladu s trgovsko prakso trupi lahko predstavijo, ne da bi se jim odstranilo trebušno salo. Zato je treba Češki republiki odobriti to predstavitev, ki je drugačna od standardne.
(4)
Za določitev kotacij za prašičje trupe na primerljivi podlagi je treba upoštevati to drugačno predstavitev, in sicer s prilagoditvijo mase, zabeležene pri takšni predstavitvi, glede na maso pri standardni predstavitvi.
(5)
Odločbo 2005/1/ES je zato treba ustrezno spremeniti.
(6)
Ukrepi, predvideni s tem sklepom, so v skladu z mnenjem Upravljalnega odbora za skupno ureditev kmetijskih trgov -
SPREJELA NASLEDNJI SKLEP:
Člen 1
V Odločbi 2005/1/ES se doda člen 1a:
„Člen 1a
Ne glede na standardno predstavitev iz prvega odstavka točke B.III Priloge V k Uredbi (ES) št. 1234/2007 se lahko prašičji trupi v Češki republiki predstavijo, ne da bi se jim pred tehtanjem in razvrščanjem odstranilo trebušno salo. V primeru takšne predstavitve se zabeležena masa toplega trupa prilagodi po naslednji enačbi:
Masa toplega trupa = 1,65651 + 0,96139 × masa toplega trupa s trebušnim salom.“
Člen 2
Ta sklep je naslovljen na Češko republiko.
V Bruslju, 20. decembra 2010

Classification:
Level 1 Topics: 100161
100157
100146
100156
Level 2 Topics: 100258
100190
100278
100254
100249
Level 3 Topics: 1360
7816
5962
2737
4256
All Topics: 1374
1895
2560
5263
7816